open-index/open-wikipedia-markdown huggingface dataset:
Ulf Linde

**Ulf Harald Linde** (15. huhtikuuta 1929 Tukholma – 12. lokakuuta 2013) oli ruotsalainen kirjailija, taidekriitikko, museonjohtaja ja vibrafonisti. Hän työskenteli *[[Dagens Nyheter]]in* kriitikkona 1956–1968 ja toimi professorina Kuninkaallisessa taidekorkeakoulussa 1968–1976. Vuosina 1973–1976 hän oli Moderna museetin intendentti ja 1977–1997 hän johti Thielin taidegalleriaa. Linde oli Ruotsin akatemian jäsen vuodesta 1977.
## Teoksia

* *Kubism* (1956)
* *Spejare: en essä om konst* (1960)
* *[[Lennart Rodhe]]* (1962)
* *[[Siri Derkert]]* (1964)
* *[[Ragnar Sandberg]]* (1979)
* *Efter hand: Texter 1950–85* (1985)
* *[[Marcel Duchamp]]* (1986)
* *Mot fotografiet* (1989)
* *Presentationer* (1999)
* *Svar* (1999)
* *Från kart till fallfrukt* (2008)
* *Sammelsurium* (2011)

## Lähteet

## Aiheesta muualla
Tigrayn kansan vapautusrintama

**Tigrayn kansan vapautusrintama** (, , **TPLF**) on Tigrayn alueelta Etiopiasta lähtenyt puolisotilaallinen järjestö ja puolue. Sen perusti 1975 pieni joukko kapinallisia, joista tuli sissiarmeija, käynnisti onnistuneen kapinan ja lopulta hallitsi Afrikan toiseksi väkirikkainta maata lähes 30 vuotta.

TPLF perustettiin vuonna 1975, vuosi Haile Selassien syrjäyttämisen jälkeen. Perustajina oli kymmenkunta nuorta miestä Tigrayn vuoristoiselta pohjoiselta alueelta. Heitä innoitti marxilais-leninismi, kansallinen identiteetti ja Tigrayn kansan 1940-luvulla kokemien vääryyksien muisto. Viidessä vuodessa liike sai tuhansia kannattajia. 

Vuodesta 1989 alkaen TPLF oli voimakkain ja menestyvin osa Etiopian kansojen vallankumouksellista demokraattista rintamaa eli EPRDF-liittoumaa. 28. toukokuuta 1991 Eritrean joukkojen tukemat TPLF-joukot valtasivat pääkaupungin Addis Abeban. Hallituksen kaatuminen nosti TPLF:n johtajan, 36-vuotiaan Meles Zenawin, valtaan. Myös armeijaa ja tiedustelupalveluja hallitsivat tigraylaiset. 

Etiopiaan rakennettiin huolella tasapainotettua etniseen alkuperään perustuvaa liittovaltiota, joka kehittyi nopeasti ja menestyi taloudellisesti. Nälänhätä karkoitettiin. Mekele kukoisti, sen siistit kadut ja sähkölinjat kertovat TPLF:n kotiseudulle ohjatuista resursseista. Mutta siellä oli myös niin säälimätöntä sortoa, että se huolestutti jopa Yhdysvaltoja, jotka näkivät Etiopian alueensa turvallisuusstrategiansa kulmakivenä ja olivat valmiita sietämään suurimman osan TPLF:n johtajuuden ylilyönneistä. Meles Zenawi kuoli äkillisesti vuonna 2012, ja hänen valitsemansa seuraaja Hailemariam Desalegn osoittautui liian heikoksi hallitsemaan kasvavia jännitteitä.

Tyytymättömyys kasvoi erityisesti kahden suurimman etnisen ryhmän, oromoiden ja amharoiden keskuudessa. Heidän tuellaan  pääministeriksi nousi vuonna 2018 Abiy Ahmed Ali, puoliksi oromo, puoliksi amhara. TPLF:n valtakausi päättyi nopeasti. EPRDF-liittouman seuraajaksi perustettuun Vaurauspuolueeseen liittyivät kaikki muut liittouman jäsenpuolueet Tigrayn kansan vapautusrintamaa lukuun ottamatta. TPLF:n syrjään jääminen oli osasyynä marraskuussa 2020 alkaneeseen Tigrayn kriisiin. TPLF oli osapuolena kriisissä vuosina 2020–2022.

## Huomautus lyhenteestä
Järjestön alkuperäinen nimi on tigrinjan kielellä. Jopa sen tunnuksessa on myös englanninkielinen lyhenne T.P.L.F., Tigrayan People's Liberation Front. Myös suomenkielinen lehdistö on käyttänyt englanninkielistä lyhennettä, yleensä muodossa *Tigrayn kansan vapautusrintama (TPLF)*.

## Lähteet
Covfefe

**Covfefe** on Donald Trumpin 31. toukokuuta 2017 julkaisemassa twiitissä esiintynyt tunnistamaton sana, josta tuli nettimeemien aihe.

Covfefe-termi sisältyi 31. toukokuuta 2017 kello 0.06 julkaistuun keskeneräiseen viestiin “Despite the constant negative press covfefe”. Sana herätti yleisössä irvailua. Kuuden jälkeen aamulla alkuperäinen kirjoitusvirheen sisältänyt twiitti poistettiin. Trump julkaisi samalla uuden twiitin, jossa hän tiedusteli, kuka keksisi covfefe-sanan todellisen merkityksen. #Covfefe nousi Twitterin aihetunnisteiden kärkeen. Ilmaus oletettiin virheelliseksi muodoksi sanasta “coverage”. Valkoisen talon lehdistösihteeri Sean Spicerin mukaan kyse ei kuitenkaan ollut kirjoitusvirheestä. Hänen mukaansa presidentti ja pieni ryhmä ihmisiä tiesi tarkalleen, mitä sanavalinnalla tarkoitettiin.

Osa Trumpille myötämielisistä tiedotusvälineistä esitti sanan olleen arabiaa ja sisältäneen Kabulin toukokuun 2017 pommi-iskuun liittyneen piiloviestin. Kongressiedustaja Mike Quigley laati lakialoitteen nimeltään COVFEFE Act (Communications Over Various Feeds Electronically for Engagement), jolla pyrittiin laajentamaan säilytettävää presidentillistä aineistoa koskevaa Presidential Records Actia sosiaalisen median julkaisut kattavaksi.

## Lähteet
Bartolo Longo

Autuas **Bartolo Longo** (1841–1926) oli italialainen lakimies ja maallikkodominikaani.

Käännyttyään satanismista takaisin katolilaisuuteen Longo perusti Pompein kaupunkiin Ruusukkorukouksen Neitsyt Marian pyhäkön ja aloitti paikkakunnalla muun muassa Pyhän Ruusukon killan. Pyhäköstä muodostui myös pyhiinvaelluskohde, jossa tapahtui ihmeitä, ja paikalle rakennettiin suurempi kirkko. Longon kirjoituksista on alkuaan peräisin ajatus ruusukon "valoisista salaisuuksista".

Paavi Johannes Paavali II julisti Longon autuaaksi vuonna 1980 ja apostolisessa kirjeessään Rosarium Virginis Mariae hän mainitsee useaan kertaan Longon ja siteeraa tätä muun muassa mainiten, että "Koko elämäntyöllään ja erityisesti teoksessaan ”Viisitoista lauantaita” autuas Bartolo Longo kehitti ruusukon kristologista ja kontemplatiivista henkeä saaden tähän kehotuksia ja tukea ”ruusukon paavilta”, Leo XIII:lta."

## Lähteet

## Aiheesta muualla
*Bartolo Longo: Fifteen Saturdays of the Most Holy Rosary 
*Bartolo Longo: History of the Sanctuary of Pompei, dedicated to the Most Blessed Virgin of the Rosary 
*Bartolo Longo: The Novena To The Blessed Virgin Of The Rosary Of Pompeii (54 day Rosary novena)
Jack Dorsey

**Jack Dorsey** (s. 19. marraskuuta 1976 St. Louis, Missouri) on yhdysvaltalainen liikemies ja miljardööri.

Dorsey opiskeli New Yorkin yliopistossa, mutta keskeytti opintonsa ja muutti vuonna 1999 San Franciscoon. Hän osallistui ohjelmistokehittelyyn teini-ikäisestä lähtien. Dorsey oli mukana perustamassa Twitteriä vuonna 2006 ja julkaisi historian ensimmäisen twiitin 21. maaliskuuta 2006. Hän toimi Twitterin toimitusjohtajana lokakuuhun 2008 ja siirtyi sitten sen hallituksen puheenjohtajaksi. Dorsey palasi Twitterin toimitusjohtajaksi vuonna 2015 ja toimi tässä tehtävässä vuoteen 2021 saakka. Hän perusti Square-yhtiön finanssipalveluille Jim McKelveyn kanssa vuonna 2009. Dorsey pysyi Squaren toimitusjohtajana myös palattuaan vuonna 2015 Twitterin toimitusjohtajaksi. Joulukuussa 2021 Squaren uudeksi nimeksi tuli Block. Dorseysta tuli vuonna 2013 The Walt Disney Companyn johtokunnan jäsen.

Dorsey perusti Blueskyn Twitterin sisällä vuonna 2019 hankkeena avoimen, hajautetun standardin luomiseksi sosiaaliselle medialle. Bluesky aloitti toiminnan itsenäisenä yhtiönä vuonna 2021 ja irtautui Twitteristä lopullisesti Elon Muskin ostettua sen vuoden 2022 loppupuolella. Dorsey erosi Blueskyn hallituksesta vuonna 2024 ja jätti yhtiön Jay Graberin johdettavaksi. Hän suositteli X:n (entisen Twitterin) käyttäjille X-alustalla pysyttelyä.

Dorsey lupasi vuonna 2020 lahjoittaa miljardi dollaria muun muassa covid-19-apua varten. Forbesin vuoden 2025 tietojen mukaan hän oli maksanut lupaamastaan lahjoituksesta 635 miljoonaa dollaria. Vuonna 2024 Dorsey oli Forbes 400 -listalla sijalla 326 ja Forbesin miljardöörilistalla sijalla 624.

## Lähteet
Vasili Ulrich

**Vasili Vasiljevitš Ulrich** (; 13. heinäkuuta (J: 1. heinäkuuta) 1889 Riika, Venäjän keisarikunta – 7. toukokuuta 1951 Moskova, Neuvostoliitto) oli neuvostoliittolainen sotilasjuristi, joka toimi päätuomarina Neuvostoliiton tunnetuimmissa näytösoikeudenkäynneissä, kuten vuosien 1936–1938 Moskovan oikeudenkäynneissä.

## Ura
Ulrich oli syntyperältään baltiansaksalaista aatelia. Hän kuului Venäjän sosiaalidemokraattiseen työväenpuolueeseen vuodesta 1910 ja liittyi sen bolševikkisiipeen. Hän valmistui Riian polyteknisestä instituutista vuonna 1914, palveli Venäjän armeijassa ensimmäisen maailmansodan aikana vuosina 1915–1917 ja sai aliluutnantin arvon. Lokakuun vallankumouksen jälkeen hän tuli salaisen poliisin Tšekan palvelukseen. Ulrich oli Neuvosto-Venäjän korkeimman oikeuden sotilaskollegion puheenjohtaja vuosina 1921–1923 sekä Neuvostoliiton korkeimman oikeuden sotilaskollegion jäsen vuodesta 1924 ja puheenjohtaja vuosina 1926–1948. Hän oli samalla korkeimman oikeuden varapuheenjohtaja vuosina 1935–1948. Hän sai sotilasjuristina kenraalieverstin arvon vuonna 1943.

Ulrich toimi oikeuden puheenjohtajana Boris Savinkovin oikeudenkäynnissä vuonna 1924. Neuvostoliiton johtajan Josif Stalinin on sanottu arvostaneen Ulrichin tehokasta tapaa hoitaa saamansa toimeksiannot sekä tämän selkeää raportointia, joten hän antoi Ulrichin vastuulle Sergei Kirovin murhasta syytettyjen tuomitsemisen kuolemaan salaisessa oikeudenkäynnissä joulukuussa 1934. Vuosina 1936, 1937 ja 1938 Ulrich sai toimia tuomariston puheenjohtajana kolmessa maailmanlaajuista huomiota keränneessä oikeudenkäynnissä, joissa tuomittiin kuolemaan entisiä korkea-arvoisia neuvostojohtajia, kuten Grigori Zinovjev, Lev Kamenev, Georgi Pjatakov, Nikolai Buharin ja Aleksei Rykov. Oikeudenkäyntien hallitseva hahmo oli syyttäjänä toiminut Andrei Vyšinski. Ulrich oli puheenjohtajana myös kesäkuussa 1937 pidetyssä suljetussa oikeudenkäynnissä, jossa tuomittiin kuolemaan puna-armeijan tärkeitä komentajia, kuten marsalkka Mihail Tuhatševski. Ulrich oli läsnä teloituksissa.

Ulrich sai Leninin kunniamerkin vuosina 1937 ja 1945. Hänet syrjäytettiin tehtävistään vuonna 1948, minkä jälkeen hän työskenteli puna-armeijan oikeustieteellisessä akatemiassa.

## Lähteet
Jay Graber

**Lantian “Jay” Graber** (s. 1991 Tulsa, Oklahoma) on yhdysvaltalainen ohjelmistosuunnittelija ja yrittäjä.

Graberin äiti muutti Kiinasta kulttuurivallankumouksen aikana ja työskenteli akupunktiohoitajana. Hänen sveitsiläistä syntyperää oleva isänsä työskenteli matematiikan opettajana. Graber sai luonnontieteiden kandidaatin oppiarvon Pennsylvanian yliopistosta. Hän vaikuttui teini-ikäisenä Occupy Wall Street -liikkeen ideologiasta ja sai opiskeluaikanaan tuen aikapankin perustamiseksi.

Graber aloitti uransa ohjelmistoinsinöörinä Kaliforniassa ja omistautui sitten kryptovaluuttahankkeille. Hän perusti Happening, Inc. -tapahtumasuunnittelusivuston vuonna 2019. Hänestä tuli elokuussa 2021 Blueskyn toimitusjohtaja. Blueskyn suosio alkoi kasvaa varsinkin vuonna 2024 X:sta (entinen Twitter) poistuneiden käyttäjien siirtyessä sinne. Graber on erikoistunut lohkoketju- ja hajautettuihin järjestelmiin.

## Lähteet
Johnny Herrera

**Johnny Cristián Herrera Muñoz** (s. 9. toukokuuta 1981 Angol) on chileläinen ammattilaisuransa päättänyt jalkapallomaalivahti. Hän on pituudeltaan 184-senttimetrinen.

Herrera edusti urallaan kahdesti Universidad de Chileä ja voitti seuran kanssa kahdeksan kertaa Chilen pääsarjamestaruuden, kolmesti Chilen cupin sekä kerran Chilen supercupin ja Copa Sudamericanan. Hän voitti Chilen pääsarjan myös Evertonin kanssa. Hän pelasi seuratasolla kaikki kilpailut mukaan luettuina 548 ottelua ja torjui niissä pallon 694 kertaa. Hän pelasi 162 nollapeliä.

Herrera liittyi huhtikuussa 2002 Chilen A-maajoukkueeseen ja voitti kahdesti Copa Américan kahdesti vuosina 2015 ja 2016. Hän kuului joukkueen kokoonpanoon MM-kilpailuissa 2014 mutta ei pelannut otteluakaan. Herrera pelasi A-maajoukkueessa 24 ottelua. Hän sai Chilen olympiajoukkueen kanssa pronssia kesäolympialaisista 2000.

## Lähteet

## Aiheesta muualla
Storm-1516

**Storm-1516** on vaikuttamisoperaatioita järjestänyt Venäjän hallintoon kytkeytyvä verkosto.

Storm-1516 linkittyy läheisesti Jevgeni Prigožinin vuonna 2021 perustamaan Epäoikeudenmukaisuuden vastaiseen järjestöön. Ennen Yhdysvaltain vuoden 2024 presidentinvaaleja Storm-1516 levitti valeuutisia Kamala Harrisin osallisuudesta väitettyyn auto-onnettomuuteen, johon joutunut auto olisi paennut yliajon jälkeen tapahtumapaikalta. Saksan hallituksen kaaduttua vuoden 2024 lopussa vaikuttamisoperaatiossa rekisteröitiin nopeasti yli sata valeuutissivustoa saksankielisillä nimillä. Sivustoilla oli muun muassa tekoälyllä manipuloituja videoita, ja niiden väitteet levisivät verkossa somevaikuttajien välityksellä. Storm-1516 levitti Saksan kristillisdemokraattista unionia ja Liittouma 90:ta/Vihreitä koskeneita perättömiä syytöksiä muun muassa seksuaalisesta väkivallasta alaikäisiä kohtaan.

21. helmikuuta 2025 Saksan sisäministeriö tiedotti Storm-1516:n avustaneen Vaihtoehto Saksalle -puolueen kampanjointia muun muassa levittämällä valeuutisia vaalivilpistä.

## Lähteet
Paulin Voavy

**Paulin Voavy** (s. 10. marraskuuta 1987 Maintirano) on madagaskarilainen jalkapalloilija, pelipaikaltaan hyökkääjä. Hän on pituudeltaan 163-senttimetrinen. Hän on pelannut kotimaansa lisäksi Réunionilla, Ranskassa, Algeriassa ja Egyptissä. Hän on eniten A-maaotteluita pelannut ja eniten A-maaottelumaaleja tehnyt madagaskarilainen.

Voavy edusti Ranskassa Nantesia, Boulognea, Eviania, Cannesia ja Colomiersia kausina 2007–2014. Hän pelasi Boulognessa kolme Serie B -ottelua ja muutoin alemmilla sarjatasoilla. Hän edusti kausina 2014–2016 algerialaista Constantinea ja pelasi Ligue 1:ssä 50 ottelua, joissa hän teki kuusi maalia. Kausina 2016–2023 hän edusti Egyptissä Makkasaa ja Mahallaa ja pelasi Egyptin Valioliigassa 175 ottelua, joissa hän teki 18 maalia. Vuonna 2023 hän palasi Réunionille Saint-Pauloisen joukkueeseen.

Voavy pelasi Madagaskarin A-maajoukkueessa ensimmäisen ottelunsa maaliskuussa 2003 ystävyysottelussa Etelä-Afrikkaa vastaan. Hän pelasi kolme ottelua Afrikan-mestaruuskilpailuissa 2019 Madagaskarin yltäessä puolivälieriin. Hän nousi yksin Madagaskarin A-maajoukkueessa eniten maaotteluita pelanneeksi mieheksi marraskuussa 2021 ja eniten maaottelumaaleja tehneeksi mieheksi syyskuussa 2022. Hän on pelannut 67 A-maaottelua ja tehnyt niissä 15 maalia.

## Lähteet
Sauvojen ässä

**Sauvojen ässä** on tarot-pakan pienen arkanan kortti.

Rider-Waite-Smith-pakassa kortissa pilven keskeltä ulottuu käsi. Se pitää pystyssä suurta sauvaa, josta kasvaa uusia lehtiä.  

## Lähteet
Volta ao Algarve

**Volta ao Algarve** on maantiepyöräilyn miesten etappikilpailu, joka järjestetään vuosittain helmikuussa Algarven alueella eteläisessä Portugalissa. Kilpailu järjestettiin ensimmäisen kerran vuonna 1960 ja säännöllisesti vuodesta 1977 lähtien. Kilpailu muodostuu viidestä etapista. Aiemmin, 1980- ja 1990-luvuilla, etappien määrä vaihteli viiden ja kymmenen välillä. Kilpailu kuuluu UCI ProSeries -tasolle, eli sen yläpuolella ovat vain UCI World Tour -tason kilpailut.

## Kokonaiskilpailun kolme parasta
Lähde: Pro Cycling Stats

## Lähteet

## Aiheesta muualla
Virallinen sivusto
Sauvojen kakkonen

**Sauvojen kaksi** on tarot-pakan pienen arkanan kortti.

Rider-Waite-Smith-pakassa kortissa esiintyy viittaan pukeutunut hahmo, joka seisoo kahden sauvan välissä. Hän pitää toista sauvaa vasemmassa kädessään, kun taas toinen sauva on pultattu takanaan olevaan kaiteeseen. Hahmo katsoo kaukaisuuteen linnansa tornista pidellessään maapalloa kämmenellään.

## Lähteet
Niilo Rantala

**Niilo Rantala** (s. 1995) on suomalainen toimittaja, laulaja-lauluntekijä ja kirjoittaja. Koulutukseltaan Rantala on teologian maisteri Helsingin yliopistosta. Kotimaa-lehdessä hän on työskennellyt vuodesta 2022. *[[Kotimaa (sanomalehti)|Kotimaa]]* nimesi Rantalan 10 tulevaisuuden kirkollisen vaikuttajan joukkoon Suomessa vuonna 2017.

Rantala on esiintynyt laulajana pikkupojasta lähtien ja tehnyt ensimmäiset levytyksensä yhdeksänvuotiaana. Hän on esiintynyt muun muassa Turun kaupunginteatterissa sekä eri yhtyeiden solistina vuodesta 2003 lähtien. Vuonna 2023 hän tuli Seinäjoen tangomarkkinoilla toiseksi.

Säveltäjänä Rantala on tehnyt musiikkia erityisesti kotimaisten runoilijoiden teksteihin. Hänen muun muassa Saima Harmajan ja Edith Södergranin runoihin sävellettyjä kokonaisuuksiaan on esitetty ympäri Suomen.

Kirjailijana hän on julkaissut runoteoksen *Aina,* *rakkausrunoelma* yhdessä puolisonsa Heidi Rantalan kanssa sekä William Blake -suomennoksen *Viattomuuden ja kokemuksen lauluja*. Hänen kulttuurihistoriaa tarkastelevia artikkeleitaan on julkaistu muun muassa Filmihullussa ja Vartijassa.

Opiskeluaikanaan Rantala toimi teologian opiskelijoiden lehden Kyyhkysen päätoimittajana. Lisäksi Rantala on toiminut lukuisissa kulttuuriyhdistyksissä, muun muassa Oiva Paloheimo -seuran (2019–2024) ja Kristillisen taideseuran puheenjohtajana (2022–2023).

## Julkaisut

* *Aina, rakkausrunoelma* (Käsite, 2018, yhdessä Heidi Rantalan kanssa)
* *Viattomuuden ja kokemuksen lauluja - osoitus ihmissielun kahdesta vastakkaisesta luonnosta* (Käsite, 2019, suomennos William Blaken runoelmasta)
* *Oiva Paloheimo - Lähellä taivasta, päällä maan* (2022, toim. Oiva Paloheimo -seura. Paloheimon tuotantoon johdattavat artikkelit Tanja Hällsten-Huuki ja Niilo Rantala)
* *Kunnia niille, jotka polttavat itsensä* (ntamo, 2026, esseekokoelma)

## Lähteet
Per-Erik Lönnfors

**Per-Erik Lönnfors** (s. 6. elokuuta 1935 Helsinki) on suomenruotsalainen päätoimittaja ja yritysjohtaja, joka toimi johtotehtävissä *[[Hufvudstadsbladet]]issa* 1973–1984 ja Suomen Tietotoimistossa 1984–1995.

Helsingin ruotsinkielisestä työväenluokasta noussut Lönnfors kirjoitti ylioppilaaksi vuonna 1954 Svenska lyceumista ja suoritti ekonomin tutkinnon 1958 Ruotsalaisessa kauppakorkeakoulussa. Hän sai ASLA-Fulbright-stipendin Yhdysvaltoihin ja suoritti Master of Arts -tutkinnon Syracusen yliopistossa 1962 pääaineenaan joukkoviestintä. Kauppatieteiden maisterin tutkinnon hän teki Hankenilla Suomessa 1969. 

Lönnfors työskenteli *Hufvudstadsbladetin* toimittajana 1958–1960, sitten Suomen pääkonsulivirastossa New Yorkissa 1961–1962, ruotsinkielisen *[[Mercator (lehti)|Mercator]]*-talouslehden päätoimittajana 1963–1965 ja Suomen Teollisuusliiton tiedotuspäällikkönä 1965–1967. Hän toimi Suomen Tukholman-suurlähetystön lehdistöavustajana 1969–1970 ja samassa tehtävässä Washingtonissa 1970–1973.

Lönnfors nimitettiin Hufvudstadsbladet Ab:n toimitusjohtajaksi 1973 ja varapäätoimittajaksi 1982. Hän tuli tunnetuksi saneeraajana muun muassa lopettamalla *[[Nya Pressen (1921–1974)|Nya Pressen]]* -iltapäivälehden ja myymällä Tilgmannin painotalon. Vuonna 1984 Lönnfors siirtyi Suomen Tietotoimiston toimitusjohtajaksi ja päätoimittajaksi. Hän jäi eläkkeelle 1995.

Lönnfors on tullut tunnetuksi kärkevistä kommenteistaan etenkin Helsingin suomenruotsalaisten piirien ihmisistä ja asioista. Vuosistaan *Hufvudstadsbladetissa* ja Konstsamfundetin palveluksessa Lönnfors kertoo satiirisen ilkeästi teoksessaan *Mannerheimintie 18* (1986). Häneltä on suomennettu myös pamfletti *Pelastakaa maailma: polttakaa taloustieteen oppikirjat* (1999). Lönnfors toimi vuosina 2003–2007 *Hufvudstadsbladetin* kolumnistina nimimerkillä Peik. Vuonna 2007 tuli Svenska Teaternissa ensi-iltaan Sven Sidin ideoima ja ohjaama sekä Lönnforsin ja Johan Storgårdin kirjoittama näytelmä *Mannerheim – mannen och myten*. Kirjassa *Svenska talande sämre folk* (2005) Lönnfors muistelee köyhää lapsuuttaan ja kirjassa *Öppna lådor* (2022) elämäänsä yhdysvaltalaisen Pearl-vaimonsa kanssa.

## Teoksia
**Människan i samhällsekonomin*, S & Co., 1967.
**Mannerheimintie 18: tragikoominen farssi seitsemänätoista kuvaelmana*. Kirjayhtymä 1986, suom. Ritva Lassila. 
**Pelastakaa maailma: polttakaa taloustieteen oppikirjat*. Suom. Heikki Eskelinen, WSOY, 1999. 
**Mitt livs reportage: minnen från åren 1958–1973*. Söderström, 2007. 
**Svenska talande sämre folk: ett porträtt av en familj*. Söderström, 2005. 
**Mannerheim: mannen och myten*, yhdessä Johan Storgårdin kanssa, Labbet, 2010.
**Skatten i Maroni. En liten bok om lycka.* Yhdessä vaimonsa Pearl Lönnforsin kanssa, 2008. 
**Vändpunkter: mitt liv som drama*. Söderström, 2010. 
**Svart på vitt. Vit satir om ett svart scenario*. Näytelmä, 2010.
**Vi skall ha Jekaterinburg: en självbiografisk berättelse*. Söderström, 2011. 
**Öppna lådor. Minnen från ett äktenskap*. E-kirja, Förlaget M, 2022. 

## Lähteet
Domingues (mosambikilainen jalkapalloilija)

**Domingues** (oik. **Elias Gaspar Pelembe**, s. 13. marraskuuta 1983 Maputo) on mosambikilainen jalkapalloilija, pelipaikaltaan hyökkääjä tai hyökkäävä keskikenttäpelaaja. Hän on pituudeltaan 173-senttimetrinen. Hän on pelannut seuraurallaan kotimaansa lisäksi pitkään Etelä-Afrikassa. Hän on eniten A-maaotteluita pelannut ja toiseksi eniten A-maaottelumaaleja tehnyt mosambikilainen. Hän on pelannut 118 A-maaottelua ja tehnyt niissä 17 maalia.

## Lähteet
Sauvojen kolmonen

**Sauvojen kolme** on tarot-pakan pienen arkanan kortti.

Rider-Waite-Smith-pakassa kortin hahmo seisoo kallionkielekkeellä kolmen sauvan kanssa. Hän joko pitää yhtä sauvaa kädessään, kaksi muuta ovat hänen takanaan. Syvälle maahan upotetut sauvat symboloivat paikoilleen juurtumista. Hahmo tarkkailee edessään avautuvaa merinäköalaa.

## Lähteet
Matti Lehtihalmes

**Matti Antero Lehtihalmes** (s. 4. tammikuuta 1950 Lahti) on suomalainen logopedian professori emeritus.

Matti Lehtihalmes syntyi näyttelijä, teatterinjohtaja Tauno Lehtihalmeksen ja Paula Räsäsen perheeseen. Hän avioitui 1999 Kaisu Heinäsen kanssa. Lehtihalmes tuli ylioppilaaksi Keski-Suomen yhteiskoulusta 1970 ja valmistui puheterapeutiksi 1976 ja Helsingin yliopistosta filosofian kandidaatiksi 1983 ja lisensiaatiksi 1992. Hän oli Helsingin yliopistollisen keskussairaalan klinikoiden eriityistehtävissä 1973–1983 ja toimi samalla puheterapia-asiantuntijana ja -konsulttina 1976–1983. 

Helsingin yliopiston fonetiikan laitoksen assistentti Lehtihalmes oli 1983–1989 ja 1990–1991, Suomen Akatemian tutkimusassistentti 1989–1992 ja Helsingin yliopiston logopedian lehtori 1991–1994 ja va. fonetiikan apulaisprofessori 1992–1994. Oulun yliopistossa hän oli logopedian professori vuodesta 1994 eläköitymiseensä saakka ja toimi siellä myös suomen ja saamen kielen sekä logopedian laitoksen johtajana ja humanististen tieteiden tiedekunnan dekaanina. Lehtihalmeksella on lisäksi ollut useita asiantuntija- ja luottamustehtäviä.

## Lähteet
Lehtihalmes

**Lehtihalmes** on muun muassa seuraavien suomalaisten henkilöiden sukunimi:

* Matti Lehtihalmes (s. 1950), logopedian professori emeritus, Tauno Lehtihalmeksen poika
* Tauno Lehtihalmes (vuoteen 1944 *Lehtinen*, 1916–2004), näyttelijä ja teatterinjohtaja
Temmeksen kotiseutumuseo

**Temmeksen kotiseutumuseo** on kotiseutumuseo Temmeksellä Tyrnävän kunnassa Pohjois-Pohjanmaalla. Museoalueeseen kuuluu yhteensä 13 rakennusta, joista vanhin on 1760-luvulta. Lisäksi kotiseutuyhdistys omistaa Mikkolan mylly ja saha-rakennuksen Temmeksen Haurukylässä sekä Kärsämänkylässä sijaitsevan yhden Suomen viimeisiä jäljellä olevista hevoskiertomeijereistä. Museoalueen rakentaminen aloitettiin vuonna 1967, mutta ensimmäinen rakennus makasiini oli hankittu jo Temmeksen kotiseutuyhdistyksen perustamisvuonna 1957. Museoaluetta pidetään kunnossa talkoovoimin. 

## Historia

Temmeksen kotiseutuyhdistys perustettiin vuonna 1957, kun haluttiin pelastaa 1880-luvulta peräisin ollut lainajyvämakasiini. Rakennus oli tarkoitus purkaa ja tehdä hirsistä navetta. Kotiseutuyhdistys osti rakennuksen ja sai rakennuksen pelastettua. Varsinaista museoaluetta aloitettiin rakentamaan kymmenen vuotta myöhemmin, kun vuonna 1961 yhdistyksen johdossa aloittanut Lauri Littow alkoi suunnitella aluetta. Ensimmäinen siirretty rakennus museoalueelle oli Limingan Osuuskaupan Temmeksen myymälärakennus, joka toimii museon päärakennuksena.

Hieman myöhemmin alueella siirrettiin lisää rakennuksia. Vuonna 1968 siirrettiin alueen vanhimmat rakennukset Loukeen aitta ja Keski-Pekkalan luhti, jotka ovat peräisin 1760-luvulta. Lisäksi alueelle siirrettiin samana vuonna vielä pappilan käymälä sekä Haapasepän tuulimylly. Seuraavina vuosina siirrettiin mm. lainajyvämakasiini, Järvitalon aitta ja savusauna. Museoalue alueen vihkiäiset pidettiin vuonna 1971.

Museoalue koostuu pääsääntöisesti Temmeksen alueen rakennuksista, mutta isoin rakennus Seulan pirtti on saatu lahjoituksena Oulu Oy:ltä Pudasjärven Hetekylästä. Lisäksi alueelle on rakennettu riippusilta Temmesjoen yli. Keskeinen tekijä Littowin lisäksi museoalueen synnyssä on ollut myös kirvesmies ja taidemaalari Seppo Similällä.

Museon vanhimpia esineitä on vuonna 1972 suolta löydetty ruuhi, jonka arvellaan olevan peräisin 1300-luvulta.

## Toiminta

Kotiseutuyhdistys pitää kesäisin museoaluetta avoinna yleisölle ja hoitaa ja kunnostaa alueen rakennuksia mahdollisuuksiensa mukaan. Viimeisimpiä isompia kunnostuksia on ollut tuulimyllyn kunnostaminen sellaiseen kuntoon, että sillä on mahdollista jauhaa jyviä ja tarvittaessa käyttää pärehöylän voiman lähteenä. Lisäksi Kotiseutuyhdistys järjestää vuosittain alueella yhdessä teatteriryhmä Niityntallaajien kanssa kesänäytelmän.

## Lähteet
*
*

### Viitteet
The Daily Star

**The Daily Star** on Bangladeshin luetuin englanninkielinen sanomalehti. Se perustettiin vuonna 1991 maan palattua parlamentaariseksi demokratiaksi. The Daily Starin toimituksellinen linja on liberaali ja sen journalismia pidetään yleisesti laadukkaana. 

Kansainvälisen sananvapausjärjestö Pen ilmaisi vuonna 2016 huolensa siitä, että *The Daily Starin* päätoimittajaa Mahfuz Anamia vastaan oli nostettu kunnianloukkaus- ja yllyttämissyytteitä tämän kerrottua lehden tehneen vuonna 2007 ja 2008 virheitä Sheikh Hasinan väitettyä lahjustenottoa käsittelevissä jutuissa. Anamia uhkasi jopa 175 vuoden vankeustuomio. Penin mukaan Bangladeshin hallinto käyttää suhteettomia rangaistuksia pelotellakseen lehdistöä. Koska syytteitä oli nostettu ympäri maata, Anam joutui viikkojen ajan matkustamaan alueelta toiselle osallistuakseen asiansa käsittelyyn. Lopulta Bangladeshin korkein oikeus jäädytti oikeusprosessin. Anamin mukaan maan hallinto saattaa käyttää asian uudelleenavaamista kiristyskeinona. Myös muun muassa *[[Prothom Alo]]* -sanomalehteä vastaan on nostettu syytteitä samojen lakien perusteella.
## Lähteet

## Aiheesta muualla
* Lehden verkkosivut
Burundin pääministeri

**Burundin pääministeri** on Burundin hallituksen johtaja. Vuonna 2018 hyväksytyn perustuslain mukaan presidentti nimittää ja parlamentin ylä- ja alahuone hyväksyvät pääministeriehdokkaan erillisissä äänestyksissä. Sitten pääministeri ehdottaa hallituksen muita ministereitä, jotka presidentti nimittää. Perustuslaissa on ohjeita hallituksen etnisestä kokoonpanosta. Pääministerin erotessa koko hallitus eroaa. Pääministerin on oltava syntyperäinen Burundin kansalainen. Sekä presidentti että pääministeri voivat antaa asetuksia, joiden toimeenpanosta pääministeri vastaa yhdessä muiden ministerien kanssa.

## Luettelo pääministereistä

## Lähteet
Sauvojen viitonen

**Sauvojen viisi** on tarot-pakan pienen arkanan kortti.

Rider-Waite-Smith-pakan kortin kuvassa on viisi hahmoa, joista jokaisella on kädessään sauva. Kahakka tapahtuu erämaastossa.

## Lähteet
Sauvojen nelonen

**Sauvojen neljä** on tarot-pakan pienen arkanan kortti.

Rider-Waite-Smith-pakan kortissa on neljä sauvaa, joihin on sidottu koristeeksi kukkia, kasveja ja hedelmiä. Yhdessä ne muodostavat eräänlaisen portin. Taustalla näkyy lisää kukkia, linna sekä juhlivia ihmisiä, joista kaksi näkyy selkeästi. Molempien päitä koristavat seppeleet, ja he ovat nostaneet kätensä ilmaan. Kuvaa hallitseva keltainen väri alleviivaa kortin positiivista sanomaa.

## Lähteet
Tico-Tico

**Tico-Tico** (oik. **Manuel José Luís Bucuane**, s. 16. elokuuta 1973 Lourenço Marques) on mosambikilainen jalkapalloilija, pelipaikaltaan hyökkääjä. Hän on pituudeltaan 173-senttimetrinen. Hän on pelannut seuraurallaan kotimaansa lisäksi Portugalissa, Yhdysvalloissa ja Etelä-Afrikassa. Hän on toiseksi eniten A-maaotteluita pelannut ja eniten A-maaottelumaaleja tehnyt mosambikilainen. Hän on pelannut 94 A-maaottelua vuosina 1992–2010 ja tehnyt niissä 30 maalia.

## Lähteet
Sauvojen kuutonen

**Sauvojen kuutonen** on tarot-pakan pienen arkanan kortti.

Rider-Waite-Smith-pakan kortin kuvassa nähdään  voitonseppeleeseen ja viittaan sonnustautunut hahmo, joka ratsastaa valkoisella hevosella sauva kädessään. Kortin taustalla näkyy hahmoja, jotka myös pitävät sauvojaan pystyssä.

## Lähteet
Sauvojen seiska

**Sauvojen seiska** on tarot-pakan pienen arkanan kortti.

Rider-Waite-Smith-pakan kortissa pääosassa on hahmo, joka seisoo kallionkielekkeellä haara-asennossa. Hän pitää kaksin käsin kiinni sauvasta, jolla hän näyttää puolustautuvan kortin alareunasta hyökkäävää kuutta sauvaa vastaan. 

## Lähteet
Sauvojen kahdeksikko

**Sauvojen kahdeksikko** on tarot-pakan pienen arkanan kortti.

Rider-Waite-Smith-pakan kortin kuvassa kahdeksan sauvaa syöksyy kohti maata. Taustalla on kirkas taivas, sekä virtaava joki. 

## Lähteet
UPRONA

**UPRONA** (Unité pour le Progrès National) on burundilainen puolue. 

Se perustettiin jo siirtomaa-aikana vuonna 1955, ja voitti vuonna 1961 pidetyt parlamenttivaalit. Molempia suuria etnisiä ryhmiä edustanut puolue sai 64 paikasta 58, joista 22 oli UPRONA:n hutujäsenillä. Puolueen johtaja oli prinssi Louis Rwagasore, tutsi ja Mwami Mwambutsan vanhin poika. Rwagasore edusti populistisia pyrkimyksiä ja oli monarkian vahvin kannattaja. Hänestä tuli pääministeri ja hän muodosti uuden hallituksen.

Vuoden 2020 presidentinvaaleissa UPRONAn ehdokas Gaston Sindimwo sai 1,7% äänistä.

## Lähteet
Sauvojen lähetti

**Sauvojen lähetti** on tarot-pakan pienen arkanan kortti.

Rider-Waite-Smith-pakan kortin kuvassa lähetti seisoo yksin keskellä aavikkoa. Hänen tunikassaan on kuvattuna salamandereita, mytologisia olentoja, jotka liitetään tuleen ja muodonmuutokseen.  

## Lähteet
Sauvojen ritari

**Sauvojen ritari** on tarot-pakan pienen arkanan kortti.

Rider-Waite-Smith-pakan kortin kuvassa ritari ratsastaa hevosella aavikolla. Hän on pukeutunut täyteen haarniskaan, jota koristaa punaiset höyhenet sekä salamanterein kuvioitu kirkkaankeltainen viitta. Hevonen on noussut kahdelle takajalalleen. 

## Lähteet
CNDD–FDD

**CNDD–FDD** (Conseil National pour la Défense de la Démocratie–Forces pour la Défense de la Démocratie) on burundilainen puolue. Se alkoi toimintansa hutujen kapinallisryhmänä presidentiksi valitun Melchior Ndadayen murhan jälkeen vuonna 1993. Se järjestäytyi poliittiseksi puolueeksi Burundin sisällissodan lopulla vuoden 2005 vaalien lähestyessä.

Vuonna 2020 valitussa parlamentissa CNDD-FDD:llä on 86 alahuoneen 123 paikasta ja 34 ylähuoneen 39 paikasta. Presidentit Pierre Nkurunziza (2005–2020) ja Évariste Ndayishimiye (2020 alkaen) ovat puolueen jäseniä.

## Lähteet
Sauvojen kuningatar

**Sauvojen kuningatar** on tarot-pakan pienen arkanan kortti.

Rider-Waite-Smith-pakan kortin kuvassa kuningatar istuu valtaistuimellaan kirkkaankeltaiseen kaapuun pukeutuneena.  Kuningattarella on sauva oikeassa kädessään. Vasemmassa kädessään hän pitää auringonkukkaa.Iloa symboloiva kukka toistuu myös hänen kruunussaan ja valtaistuimessa. Jaloissaan kuningattarella on musta kissa, jonka on sanottu kuvastavan esimerkiksi terävää intuitiota, nopeita refleksejä ja varjopuolia, jotka on valjastettu voimavaraksi.  

## Lähteet
Sauvojen kuningas

**Sauvojen kuningas** on tarot-pakan pienen arkanan kortti.

Rider-Waite-Smith-pakan kortin kuvassa kuningas istuu ylväästi sauva kädessään keskellä aavikkoa. Kehonkieli viittaa kärsimättömyyteen, etukeno ja käsien asento antavat ymmärtää, että hän on valmis nousemaan valtaistuimeltaan. Punaiset hiukset ja kaapu sekä liekkikuvioidut hihat ja kruunu korostavat hänen tulista luonnettaan. Kortin etualalla on sauvojen hovin maskotti, pieni salamanteri, joka toistuu kuviona myös kuninkaan viitassa ja valtaistuimessa.

## Lähteet
Unleashed Memories

**Unleashed Memories** on italialaisen Lacuna Coilin studioalbumi, joka julkaistiin 20. maaliskuuta 2001.

## Kappaleet

## Vastaanotto
*[[Soundi]]n* arvostelun mukaan albumi on kaukana goottimetallista vaikka levy-yhtiö sitä markkinoikin niin. Melodiat ovat vahvimmillaan levyn keskivaiheilla, mutta tunnelmalliseksi tarkoitettu musiikki ei onnistu välittämään mielikuvia.

## Lähteet

## Aiheesta muualla
* 
*
Sauvojen yhdeksikkö

**Sauvojen yhdeksikkö** on tarot-pakan pienen arkanan kortti.

Rider-Waite-Smith-pakan kortin taustalla on kahdeksan maahan istutettua sauvaa siistissä rivissä, muodostaen jonkinlaisen aidan. Etualalla seisova hahmo vilkuilee sauvoja olkansa ylitse. Hän pitelee käsissään sauvaa. Hänen päänsä ympärillä on side.

## Lähteet
Sauvojen kymppi

**Sauvojen kymppi** on tarot-pakan pienen arkanan kortti.

Rider-Waite-Smith-pakan kortin kuvassa hahmo kantaa käsissään kymmentä sauvaa. Hänen asentonsa näyttää epämukavalta. Lisäksi hahmon kasvot on hautautuneena sauvoihin. Taustalla näkyy kylä. 

## Lähteet
In a Reverie

**In a Reverie** on italialaisen Lacuna Coilin ensimmäinen studioalbumi, joka julkaistiin 8. kesäkuuta 1999.

## Kappaleet

## Vastaanotto
*[[Soundi]]n* mukaan yhtyeen musiikki ei ole kekseliästä tai omaperäistä, mutta soitossa ja kappaleissa on voimaa, joka "vangitsee pauloihinsa".

## Lähteet

## Aiheesta muualla
* 
*
Katarina Sunesdotter

**Katarina Sunesdotter**, myös *Katarina av Ymsborg* ; (n. 1215 – 17. tammikuuta 1251- helmikuu 1253) oli ruotsalainen aatelinen ja Ruotsin kuningatar kuningas Erik XI Erikssonin puolisona vuosina 1243/1244–1250.

## Suku
Katarina oli Sune Folkessonin ja Helena Sverkersdotterin, kuningas Sverker nuoremman tyttären tytär. 

## Avioliitto
Hän avioitui vuonna 1244 kuningas Erik XI Erikssonin kanssa, avioliitto oli lapseton. Puoliso kuoli 2. helmikuuta 1250.

## Leskikuningatar
Kesäkuun 11. päivänä 1250 hän teki suuren lahjoituksen Gudhemin luostarille, jonne hän aikoi mennä nunnaksi. Samana vuonna hän testamenttasi Söderköpingin kaupungin sisarelleen Benedictalle.

## Perintö
Katarina Sunesdotteria kuvaava veistos on Hagatorgetilla Söderköpingissä, jonka on tehnyt kuvanveistäjä S. Dahlström vuonna 1965. Hänen puolisostaan on tehty puuveistos Hjo'hon.

## Kirjallisuutta

* Conradi Mattsson, Agneta: *Riseberga kloster. Birger Brosa & Filipssönerna*, Vetenskapliga skrifter utgivna av Örebro läns museum 2, 1998, 
* Harrison, Dick: *Jarlens sekel - En berättelse om 1200-talets Sverige*, Ordfront, Stockholm, 2002, 

## Viitteet

## Asiasta lisää

*
Maljojen kakkonen

**Maljojen kaksi** on tarot-pakan pienen arkanan kortti.

Rider-Waite-Smith-pakan kortin kuvassa nähdään kaksi henkilöä kasvotusten. He pitävät kädessään samanlaista maljaa, mikä symboloi heidän yhdenvertaisuuttaan. Gahmojen välissä on caduceus, Hermeen sauva, jota pitkin kiipeää kaksi käärmettä. Kreikkalaisessa mytologiassa Hermes tunnetaan kommunikaation, kanssakäymisen ja rajojen jumalana. Siivekäs leijonanpää oln Mithra, joka on iranilaisessa ja persialaisessa mytologiassa sopimusten ja ystävyyden jumala. 

## Lähteet
Maljojen kolmonen

**Maljojen kolme** on tarot-pakan pienen arkanan kortti.

Rider-Waite-Smith-pakan kortissa nähdään kolme hahmoa, jotka kohottavat yhdessä maljan. He tanssahtelevat iloisesti ringissä luonnon helmassa kukkia hiuksissaan. Hahmojen ympöivät hedelmät ja vihannekset, kuten viinirypäleet ja kurpitsa, symboloivat sadonkorjuuaikaa ja yltäkylläisyyttä. 

## Lähteet
Sinipyöröpää

**Sinipyöröpää** (*Paraplesiops meleagris*) on pyöröpäihin kuuluva kalalaji. Lajia tavataan Australian rannikolta. 

## Koko ja ulkonäkö
Sinipyöröpää kasvaa tavanomaisesti noin 25 cm pitkäksi, ja voi suurimmillaan saavuttaa 33–35 cm:n pituuden. Laji on ruumiinmuodoltaan pitkänomainen. Kalan selkä- ja peräevät ovat pitkät ja korkeat. Myös vatsaevät ovat pitkät ja kookas pyrstöevä on pyöreähkö. Pohjaväriltään sinipyöröpää on tummansininen, siniharmaa tai ruskeahko. Ruumiissa on runsaasti vaaleansinisiä pilkkuja. Evien reunat ovat vaaleansiniset. Kalan kiduskannen kuvioitni on tunnusomainen jokaiselle yksilölle.

## Levinneisyys ja elintavat
Sinipyöröpäätä tavataan Länsi-Australian keskiosista eteläiseen Victoriaan. Lajin elinympäristöä ovat kivikkoiset koralliriutat ja luolat. Se liikkuu useimmiten pareittain ja parit valitsevat reviirin. Sinipyöröpään ravintoa ovat pienemmät kalat, äyriäiset ja nilviäiset. Lajin naaraat kutevat kivikkoiselle pohjalle ja koiraat vartioivat munia yksin.

Sinipyöröpäitä voidaan pitää merivesiakvaarioissa.

## Lähteet
Nils-Östen Grotenfelt

**Nils-Östen Grotenfelt** (26. joulukuuta 1912 Turku – 30. toukokuuta 1975 Joroinen) oli suomalainen Järvikylän kartanon tilanomistaja ja työmarkkinajohtaja, koulutukseltaan filosofian maisteri.

Turussa syntynyt Grotenfelt tuli ylioppilaaksi Helsingin Nya Svenska Läroverketistä ja opiskeli sitten Helsingin yliopistossa, jossa hän toimi muun muassa ylioppilaskunnan hallituksessa. Sotien jälkeen vuonna 1945 hän aloitti Suomen Työnantajain Keskusliiton (STK) palvelukseen 1945, ensin sihteerinä ja myöhemmin kansliapäällikkönä ja ulkomaanosaston päällikkönä. 

Vuoden 1951 paikkeilla Grotenfelt oli puolen vuoden ajan ASLA-Fulbright-stipendiaattina Yhdysvalloissa. Vuonna 1961 hänestä tuli isänsä Karl Grotenfeltin kuoltua Grotenfeltien sukutilan Järvikylän omistaja, minkä jälkeen hän luopui työstään STK:ssa ja omistautui tämän Joroisilla sijaitsevan tilan hoitamiseen. Hän oli Maaseudun Työnantajaliiton valtuuskunnan, Suomen YK-liiton, Pohjola-Norden-yhdistyksen ja monien muiden järjestöjen ja yritysten hallituksen jäsen.

Nils-Östen Grotenfelt kuoli vuonna 1975. Tilan hoitajaksi tuli hänen poikansa Karl Grotenfelt, joka alkoi kehittää sitä salaattien ja yrttien kasvihuoneviljelyn suuntaan.

## Lähteet
Lauri Kärkkäinen (diplomi-insinööri)

**Poju Lauri (Lassi) Johannes Kärkkäinen** (4. elokuuta 1903 Kiuruvesi – 30. marraskuuta 1988 Espoo) oli suomalainen diplomi-insinööri, joka toimi Helsingin kaupungingeodeettina vuosina 1951–1967. Hän sai vuonna 1968 yli-insinöörin ja vuonna 1983 maanmittausneuvoksen arvonimen.

Lauri Kärkkäinen tuli ylioppilaaksi 1924 Lapuan maanviljelyslyseosta ja valmistui diplomi-insinööriksi Teknillisen korkeakoulun maanmittausosastolta.
Hän aloitti uransa maanmittaushallituksen auskultanttina 1930–1932 ja insinöörinä geodeettisessä toimistossa 1932–1939 Kuopion läänissä. Tuolloin hän sai komennuksen myös Suomen itäisen rajan keskimmäisen rajankäyntivaltuuskunnan geodeetiksi 1934, tehtävään noin 560 kilometrin pituinen rajaosuus välillä Lamminperävaara–Kokkojärvi.

Helsingin kaupungin kiinteistövirastoon Kärkkäinen tuli vuonna 1939 ja toimi sotavuosina geodeettisen osaston nuorempana insinöörinä, sitten apulaiskaupungingeodeettina 1945–1951 ja kaupungingeodeettina eläkkeelle jäämiseen 1967 asti. Päätyönsä rinnalla hän opetti Teknillisessä korkeakoulussa vuosina 1939–1961.

Kärkkäinen toimi puheenjohtajana Suomen kunnallisteknillisen yhdistyksen geodeettisessa kerhossa, Suomen teknillisen seuran maanmittausinsinöörien kerhossa ja Sotateknillisessä kerhossa. Hän osallistui myös Maanmittausinsinöörien liiton, Suomen fotogrammetrisen seuran ja Suomen kartografisen seuran toimintaan. Hän oli Teknillisen korkeakoulun ylioppilaskunnan maanmittarikillan ja Suomen kunnallisteknillisen yhdistyksen kunniajäsen.

## Lähteet
Luau

**Luau** (aiemmin *Teixeira de Sousa*) on sekä kunta (município) että kaupunki (cidade) Angolan itärajalla Moxicon maakunnassa, vain kymmenen kilometriä Kongon demokraattisen tasavallan länsipuolella. 

Luaun kunnan pinta-ala on 3&nbsp;839 neliökilometriä ja siellä asui noin 110&nbsp;329 ihmistä. Luau rajoittuu etelässä Luacanon kuntaan, pohjoisessa Lunda Sulin maakunnan Mucondan kuntaan ja idässä Kongon demokraattiseen tasavaltaan.

Kaupungin liikenneyhteyksistä tieyhteyksien ohella oleellinen maan tärkein rautatie eli Benguelan rautatie, jolla on rautatieasema kaupungissa. Kaupunkiin saapuu viikottainen junayhteys Atlantin valtameren satamakaupunki Lobitosta. Lobito–Luena-pikajunan junamatka ja sen kesto on kuitenkin pitkä (1&nbsp;344&nbsp;km / 30 tuntia). Lisäksi kaupunkiasutuksen länsipuolella on 2,6 kilometrin kiitotiellä varustettu Luaun lentoasema (IATA: UAL, ICAO: FNUA). Vaikka lentoasemalla on joidenkin lähteiden mukaan kansainvälisen lentoaseman asema, se kuuluu kansallisesti 22 täydentävän lentoaseman joukkoon ja on kansallisessa luokittelussa neljättä kategoriaa, eikä sinne ole säännöllisiä reittilentoja.

## Lähteet
Maljojen ässä

**Maljojen ässä** on tarot-pakan pienen arkanan kortti.

Rider-Waite-Smith-pakan kortissa näkyy suuri käsi, joka ilmestyy taivaalle pilvien lomasta ja pitää maljaa, josta virtaa vettä alhaalla olevaan lampeen suihkulähteen tavoin. Maljaa kohti laskeutuu valkoinen kyyhky, joka symboloi rauhaa ja toivoa.
 

## Lähteet
Thoth Tarot

**Thoth Tarot** -pakan kehitetti Aleister Crowley ja Lady Frieda Harris yhteistyönä toisen maailmansodan aikana. Crowley oli myös Hermetic Order of the Golden Dawnin jäsen samanaikaisesti Arthur Edward Waiten kanssa. Järjestön johtavien jäsenten välinen riita johti sen tilapäiseen hajoamiseen ennen kuin se löysi uuden suunnan. Tämän jälkeen Crowley perusti oman uskonnollisen järjestönsä, Theleman. Thoth Tarot -pakan käyttöön ei tarvitse olla Theleman harjoittaja tai edes tuntea sen yksityiskohtia, vaikka pakassa viitataankin Theleman jumaluuksiin.

Lady Frieda Harris käytti taideteoksissaan projektio-syntetisoitua geometrista tekniikkaa, jonka Rudolf Steiner oli kehittänyt. Tämä näkyy erityisesti pakassa, jossa korttien symboliikka ja taidetyyli yhdistyvät luoden syvällisen ja virtaavan lukukokemuksen.

Thoth Tarot -pakan ensimmäinen painos julkaistiin vuonna 1969. 

## Lähteet
Etiopian naisten jalkapallomaajoukkue

**Etiopian naisten jalkapallomaajoukkue** edustaa Etiopiaa kansainvälisissä kilpailuissa. Joukkue ei ole koskaan päässyt maailmanmestaruuskilpailuihin, mutta on pelannut kolme kertaa Afrikan-mestaruuskilpailuissa. Joukkueen sijoitus FIFA-rankingissa on 124:s.

## Lähteet
Tšekin kansallispankki

**Tšekin kansallispankki** () on Tšekin tasavallan keskuspankki ja maan tärkein rahapolitiikan sääntelyelin, jonka pääkonttori sijaitsee Prahassa. Pankki vastaa Tšekin valuutan, Tšekin korunan, liikkeellelaskusta ja valvoo maan rahoitusmarkkinoita. Se on Euroopan keskuspankkijärjestelmän jäsen. Tšekin kansallispankki perustettiin 1. tammikuuta 1993 Tšekkoslovakian jakautumisen myötä.

Ensisijaisen tavoitteensa mukaisesti kansallispankki määrittelee rahapolitiikan, laskee liikkeeseen seteleitä ja kolikoita ja hallinnoi Tšekin korunan liikkeeseenlaskua, maksujärjestelmää ja pankkien välisiä maksuja. Lisäksi se valvoo pankkialaa, pääomamarkkinoita, vakuutusalaa, eläkerahastoja, luotto-osuuskuntia ja sähköisen rahan liikkeeseenlaskijoita sekä valuuttavalvontaa.

## Historia
Tšekin kansallispankki perustettiin vuonna 1993 Tšekkoslovakian hajoamisen jälkeen, jolloin se korvasi entisen Tšekkoslovakian valtionpankin. Pankin perustaminen oli keskeinen askel uuden itsenäisen valtion talousjärjestelmän luomisessa.

## Organisaatio
Tšekin kansallispankin toimintaa johtaa pääjohtaja (), jota tukee hallintoneuvosto (). Hallintoneuvostoon kuuluu pääjohtajan lisäksi useita varapääjohtajia ja muita jäseniä, jotka nimittää Tšekin tasavallan presidentti kuuden vuoden kaudelle.

Pankin pääkonttori sijaitsee Tšekin pääkaupungissa Prahan keskustassa historiallisessa rakennuksessa, joka on osa maan talousperinnettä.

## Suhde euroon
Vaikka Tšekki on Euroopan unionin jäsen, se ei ole vielä ottanut euroa käyttöönsä, vaan käyttää edelleen omaa valuuttaansa, Tšekin korunaa. Tšekin kansallispankki seuraa kuitenkin EU:n talouskehitystä ja ylläpitää valmiuksia mahdolliseen euroalueeseen liittymiseen tulevaisuudessa.

## Pääjohtajat

## Lähteet
Richard Garwin

**Richard L. Garwin** (19. huhtikuuta 1928 Cleveland, Ohio – 13. toukokuuta 2025 Scarsdale, New York) oli yhdysvaltalainen fyysikko.

Garwin sai oppiarvon fysiikassa Case Western Reserve Universitysta vuonna 1947 ja väitteli filosofian tohtoriksi Chicagon yliopistosta vuonna 1949. Hän sai opetusta Enrico Fermiltä. Garwin pääsi opettajaksi Chicagon yliopistoon ja aloitti työskentelyn Los Alamos National Laboratoryssa. Hänellä oli keskeinen rooli ensimmäisen lämpöydinpommin kehittämisessä. Hän suunnitteli Ivy Miken, joka koelaukaistiin Enewetakin atollilla Marshallinsaarilla 1. marraskuuta 1952.

Garwin työskenteli IBM Researchin Thomas J. Watson Research Centerissä vuosina 1952–1993. Hän esiintyi useasti todistajana Yhdysvaltain kongressin komiteoiden edessä. Garwin oli neuvonantajana jokaiselle presidentille Dwight D. Eisenhowerista Barack Obamaan. Hänelle myönnettiin AAAS Award for Scientific Freedom and Responsibility (1988), National Medal of Science (2002) ja Presidential Medal of Freedom (2016). Garwinin elämästä ja työstä julkaistiin vuonna 2014 dokumenttielokuva *Garwin*.

## Lähteet
FRODEBU

**FRODEBU** (Front pour la démocratie au Burundi) on burundilainen puolue. 
Puolueen perusti Melchior Ndadaye lähimpine liittolaisineen. Se voitti maan ensimmäiset monipuoluevaalit kesäkuussa 1993, Ndadaye valittiin presidentiksi, mutta hänet murhattiin lokakuussa 1993, mistä alkoi Burundin sisällissota.

Puoluetta pidetään hutu-valtaisena. Vuoden 2005 parlamenttivaaleissa se sai 21,7 prosenttia äänistä ja toiseksi eniten paikkoja, 30 paikkaa parlamentin kaikkiaan 118 paikasta. Seuraavina vuosina puolueesta erosi osia. Vuoden 2025 vaalien lähestyessä erkaantuneiden osien kerrottiin harkitsevan jälleenyhdistymistä.

## Lähteet
Kultakorvat

**Kultakorvat** (*Syngonium*) on vehkakasvien heimoon kuuluva suku. Siihen kuuluu noin 40 lajia, joita esiintyy uuden maailman tropiikissa: Meksikossa, Karibialla, Keski-Amerikassa, luoteisessa Etelä-Amerikassa ja Brasiliassa.

Kultakorvat ovat köynnöskasveja, jotka sopivat amppeleihin. Muunlaisessa kasvupaikassa kasvi on tuettava. Kultakorvat menestyvät puolivarjossa ja kasvualusta voi sisältää soraa tai perliittiä. Ne menestyvät huoneilman ollessa kostea. Kultakorvia voidaan lisätä pistokkaista, joita juurrutetaan vesiviljelmissä. Kultakorvien sukuun kuuluvia lajeja ovat aasinkultakorva (*Syngonium auritum*) ja muulinkultakorva (*Syngonium podophyllum*).

## Lähteet

## Aiheesta muualla
* Finto: Kassu – Kasvien suomenkieliset nimet: ''Syngonium''
* Global Biodiversity Information Facility (GBIF): ''Syngonium'' 
* UniProt: Taxonomy - Syngonium
Ödsmål

**Ödsmål** on taajama Stenungsundin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 1&nbsp;414 asukasta vuoden 2023 lopussa.

## Lähteet

## Aiheesta muualla
Torsten Fogelqvist

**Torsten Fogelqvist** (25. tammikuuta 1880 Lidköping – 23. tammikuuta 1941 Norrbärke) oli ruotsalainen kirjailija ja toimittaja. Hän toimi Brunnsvikin kansanopiston rehtorina vuosina 1912–1918 ja työskenteli sen jälkeen *[[Aftontidningen]]issä* sekä *[[Dagens Nyheter]]issä*, jossa hän oli kulttuurin ja politiikan toimituksen päällikkö. Hän julkaisi muun muassa runokokoelmia ja elämäkertoja. Fogelqvist vastusti 1930-luvulla natsismin nousua. Hänet valittiin Ruotsin akatemian jäseneksi 1931.
## Teoksia
* *Från Söderköping till Rom* (1924)
* *I totalstatens skugga* (1941)
* *Tredje rikets ansikte: Tyska iakttagelser 1934–36* (1944)
## Lähteet

## Aiheesta muualla
Michel Micombero

**Michel Micombero** (1940–1983) oli burundilainen sotilas ja poliitikko, joka toimi maansa presidenttinä 1966–1976. Hän oli UPRONA-puolueen jäsen.

Micombero oli sotilasarvoltaan kapteeni. Hän sai sekä pääministerin että puolustusministerin tehtävät 19-vuotiaan kuningas Ntare V:n hallinnossa kesäkuussa 1966. Puouli vuotta myöhemmin, 28. marraskuuta 1966 hän julisti Burundin tasavallaksi ja itsensä presidentiksi. Kuningas Ntare V, oli tuolloin poissa maasta. Kuningas Ntare palasi maanpaosta vuonna 1972. Presidentin turvatakauksesta huolimatta kuningas pidätettiin ja häntä syytettiin palkkasoturien hyökkäyksen suunnittelusta. Kuningas tapettiin, kun häntä yritettiin vapauttaa tai karkottaa presidentti Micombero. Sitä seuranneessa sisällissodassa noin 100 000 hutua tapettiin armeijaa ja poliisia hallitsevan tutsienemmistön toimesta.

Micombero pysyi presidenttinä, kunnes hänen serkkunsa Jean-Baptiste Bagaza kaappasi vallan vuonna 1976. Sen jälkeen Micombero muutti Mogadishuun, missä hän kuoli vuonna 1983.

## Lähteet
Kosto (veistos)

**Kosto** (Kahlaaja, Kiven kantaja, Taavetti, Ukko) on Urho Heinäsen vuonna 1915 tekemä kiviveistos Mänttä-Vilppulassa. Teos sijaitsee Melasjärvessä Taavetinsaaren Joenniemen kartanon puoleisella rannalla. Riippuen järven veden korkeudesta teos saattaa olla pinnan alla tai osittain jopa kokonaan näkyvillä. Teos kuvaa kiveä kantavaa miestä.

## Lähteet